ส่วนที่ 1

ข้อมูลสรุป (Executive Summary)

บริษัท บิซิเนส ออนไลน์ จำกัด (มหาชน) (“บริษัท” หรือ “BOL”)
เป็นบริษัทประกอบธุรกิจให้บริการข้อมูลและเครื่องมือในการตัดสินใจทางธุรกิจ
ข้อมูลที่ให้บริการนั้นได้ถูกรวบรวมมาจากกรมพัฒนาธุรกิจการค้า กระทรวงพาณิชย์
และจากการสำรวจเพิ่มเติมของบริษัท มาจากแหล่งอื่น เช่น ข้อมูลล้มละลายและการขายทอดตลาด
ข่าวบริษัทที่ครอบคลุมในอุตสาหกรรมต่างๆ และข้อมูลการชำระเงินจากบริษัทต่างๆ
ที่ทำให้ทราบถึงพฤติกรรมการชำระเงินของลูกหนี้การค้า มาให้บริการผ่านระบบออนไลน์ผ่านเว็บไซต์
ชื่อ www.bol.co.th โดยมีบริการที่สำคัญคือ Bingo DBThai เป็นต้น นอกจากนี้
บริษัทยังให้บริการข้อมูลลักษณะแบบ Offline ต่างๆ อาทิ รายงาน Business Information
Report หรือ รายงาน BIR รวมถึงการให้บริการข้อมูลบริษัทในต่างประเทศ
ซึ่งได้รับการถ่ายทอดเทคโนโลยีเกี่ยวกับการจัดการและการวิเคราะห์จาก Dun and Bradstreet
International Inc. (D&B) ที่เป็นบริษัทในกลุ่มของ Dun & Bradstreet Corporation
(“DNB”) (เป็นบริษัทจดทะเบียนใน New York Stock Exchange ประเทศสหรัฐอเมริกา
โดยก่อตั้งมาแล้วกว่า 160 ปี) DNB เป็นหนึ่งในผู้นำในการให้บริการข้อมูล ข่าวสารทั่วโลก
การวิเคราะห์วิจัยข้อมูลบริษัทเพื่อใช้เป็นเครื่องมือในการตัดสินใจทางธุรกิจ
พร้อมด้วยฐานข้อมูลทางธุรกิจกว่า 100 ล้านบริษัทใน 214 ประเทศทั่วโลก

นอกจากการให้บริการด้านข้อมูล ซึ่งถือว่าเป็นพื้นฐานในการพัฒนาประสิทธิภาพ
ความชาญฉลาดของมนุษย์และเป็นพื้นฐานสำคัญของการตัดสินใจทางธุรกิจ บริษัท
ยังมุ่งเน้นที่จะพัฒนาข้อมูลให้มีประสิทธิภาพสูงสุด
เพื่อตอบสนองความต้องการของผู้ใช้บริการแต่ละรายเป็นการเฉพาะ
ที่นอกเหนือจากการให้บริการบนออนไลน์
เพื่อสร้างความพึงพอใจให้กับลูกค้าและเพื่อสนับสนุนให้สังคมไทยเป็นสังคมแห่งภูมิปัญญาที่สามารถแข่งขันกับนานาประเทศได้

ผลประกอบการของบริษัทในปี 2548 บริษัทมีรายได้รวมเท่ากับ 167.73 ล้านบาท เพิ่มขึ้น 25.37
ล้านบาทหรือเพิ่มขึ้นร้อยละ 17.82 เมื่อเทียบกับยอดรายได้รวมปีก่อน
โดยรายได้ในธุรกิจหลักของบริษัท (Online information service income) เพิ่มขึ้นถึง
20.53 ล้านบาท หรือเพิ่มขึ้น 20.30% เมื่อเทียบกับยอดรายได้ในธุรกิจหลักในปีที่แล้ว
และรายได้จากการให้บริการอื่น (Other service income) เพิ่มขึ้น 3.72 ล้านบาท
หรือเพิ่มขึ้น 9.16% เมื่อเทียบกับยอดรายได้จากการให้บริการอื่นของปีก่อน
สำหรับต้นทุนการให้บริการสำหรับปี 2548 เท่ากับ 86.63 ล้านบาท ซึ่งเพิ่มขึ้น 19.32 ล้านบาท
หรือเพิ่มขึ้น 28.71%
เมื่อเทียบกับต้นทุนการให้บริการในปีที่แล้วเนื่องจากต้นทุนค่าแรงงานพนักงานประจำและพนักงานชั่วคราวที่เกี่ยวกับการพัฒนาระบบฯ
, ต้นทุนการให้บริการของโครงการ DSS
และต้นทุนค่าเสื่อมราคาของคอมพิวเตอร์ที่เกี่ยวข้องโดยตรงกับการให้บริการลูกค้าที่เพิ่มขึ้น
สำหรับค่าใช้จ่ายในการขายและบริหาร ในปี 2548 เท่ากับ 52.95 ล้านบาท ซึ่งเพิ่มขึ้น 7.68
ล้านบาทหรือเพิ่มขึ้นเท่ากับร้อยละ 16.97
เมื่อเทียบกับปีก่อนซึ่งสาเหตุหลักเป็นเพราะการเพิ่มขึ้นของค่าใช้จ่ายทางด้านการขายและการตลาด
และค่าใช้จ่ายเกี่ยวกับสำนักงาน เช่น ค่าเช่าสำนักงาน เป็นต้น ที่เพิ่มขึ้น

สำหรับกำไรก่อนภาษี ในปี 2548 เท่ากับ 20.83 ล้านบาท เพิ่มขึ้น 2.63
ล้านบาทหรือเพิ่มขึ้นร้อยละ 14.42 เมื่อเทียบกับปีก่อน
เนื่องจากบริษัทมีส่วนแบ่งขาดทุนจากเงินลงทุนในบริษัทร่วมแห่งหนึ่งตามวิธีส่วนได้เสียลดลง 4.98
ล้านบาทหรือคิดเป็นร้อยละ 80.05 และบริษัทมีผลกำไรสุทธิ สำหรับปี 2548 เท่ากับ 16.16
ล้านบาท เพิ่มขึ้น 3.73 ล้านบาทหรือเพิ่มขึ้นร้อยละ 29.95 เมื่อเทียบกับปีก่อน
ส่วนหนึ่งเป็นผลมาจาก ในปี 2548 บริษัทคำนวณภาษีเงินได้นิติบุคคลในอัตราร้อยละ 20
เนื่องจากได้รับสิทธิประโยชน์ทางภาษีจากการนำหลักทรัพย์เข้าจดทะเบียนในตลาดหลักทรัพย์
เป็นผลให้บริษัทมีภาษีเงินได้นิติบุคคลลดลง ในปี 2548